PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FH/3/1/008	Bratislava 26. januára 2006	

	Protimonopolný úrad Slovenskej republiky, odbor koncentrácií v správnom konaní č. 0098/OK/2005 začatom dňa 07.11.2005 na základe oznámenia koncentrácie podnikateľom Mittal Steel Company N.V. so sídlom Hofplein 20, 3032 AC Rotterdam, Holandsko prostredníctvom Mgr. Branislava Brocku, advokáta AK Marek & Partners so sídlom Palisády 36, 811 06 Bratislava vo veci koncentrácie podnikateľov Mittal Steel Company N.V. so sídlom Hofplein 20, 3032 AC Rotterdam, Holandsko a Kryvorižskyj hirnyčo-metalurhijnyj kombinat „Kryvorižstal“ so sídlom Bul. Ordžonikidze 1, 50095 Kryvij Rih, Dnepropetrovska oblasť, Ukrajina

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou  v získaní nepriamej kontroly podnikateľa Mittal Steel Company N.V. so sídlom Hofplein 20, 3032 AC Rotterdam, Holandsko nad podnikom podnikateľa Kryvorižskyj hirnyčo-metalurhijnyj kombinat „Kryvorižstal“ so sídlom Bul. Ordžonikidze 1, 50095 Kryvij Rih, Dnepropetrovska oblasť, Ukrajina prostredníctvom podnikateľa Mittal Steel Germany GmbH so sídlom Vohnwinkelstrasse 107, 47137 Duisburg, Nemecko, na základe Zmluvy o kúpe akcií uzatvorenej dňa 28.10.2005 medzi Mittal Steel Germany GmbH so sídlom Vohnwinkelstrasse 107, 47137 Duisburg, Nemecko a Fondom štátneho majetku Ukrajiny so sídlom Kutuzovova 18/9, 01133 Kyjev, Ukrajina.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 07.11.2005 listom zaevidovaným úradom pod č. 6112/2005 doručené oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Mittal Steel Company N.V. so sídlom Hofplein 20, 3032 AC Rotterdam, Holandsko (ďalej len „Mittal“), prostredníctvom   Mgr. Branislava Brocku, advokáta AK Marek & Partners so sídlom Palisády 36,     811 06 Bratislava (ďalej len „právny zástupca“), ktorá spočíva v získaní nepriamej kontroly spoločnosti Mittal nad spoločnosťou Kryvorižskyj hirnyčo-metalurhijnyj kombinat „Kryvorižstal“ so sídlom Bul. Ordžonikidze 1, 50095 Kryvij Rih, Dnepropetrovska oblasť, Ukrajina (ďalej len „Kryvorižstal“) prostredníctvom spoločnosti Mittal Steel Germany GmbH so sídlom Vohnwinkelstrasse 107,       47137 Duisburg, Nemecko (ďalej len „Mittal Germany“), na základe Zmluvy o kúpe akcií uzatvorenej dňa 28.10.2005 medzi spoločnosťou Mittal Germany a Fondom štátneho majetku Ukrajiny so sídlom Kutuzovova 18/9, 01133 Kyjev, Ukrajina (ďalej len „Zmluva“).
	Dňa 07.11.2005 sa podľa § 25 ods. 1 zákona v spojení s § 18 ods. 2 zákona   č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie č. 0098/OK/2005 vo veci predmetnej koncentrácie. 
	Správny poplatok vo výške 100 000 Sk bol uhradený na účet úradu dňa 23.11.2005.
	Doručené oznámenie koncentrácie neobsahovalo všetky náležitosti podľa § 10 ods. 12 zákona a vyhlášky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), t.j. oznámenie koncentrácie bolo neúplné, na čo úrad písomne upozornil účastníka konania prostredníctvom právneho zástupcu listom č. 6320/PMÚ SR/2005 zo dňa 16.11.2005. Úrad vyzval účastníka konania, aby doplnil chýbajúce náležitosti a upozornil ho, že podľa § 11 zákona lehota 60 pracovných dní na vydanie rozhodnutia nezačala plynúť.
	Účastník konania listom zaevidovaným úradom pod č. 6999/2005 dňa 15.12.2005 doplnil oznámenie koncentrácie o chýbajúce informácie a podklady podľa § 10 ods. 12 zákona a vyhlášky. Dňom 16.12.2005 začala plynúť podľa § 11 zákona lehota 60 pracovných dní na vydanie rozhodnutia vo veci predmetnej koncentrácie,  o čom úrad upovedomil účastníka konania listom č. 7034/PMÚ SR/2005 zo dňa 19.12.2005.
	Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti:

Forma koncentrácie
	Podľa § 9 ods. 1 zákona koncentrácia je proces ekonomického spájania podnikateľov, ktorým je
	a) zlúčenie alebo splynutie dvoch alebo viacerých samostatných  podnikateľov, alebo
	b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
	a) vlastníckych práv alebo iných práv k podniku alebo k jeho časti,
	b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
	Dňa 28.10.2005 bola uzatvorená Zmluva, na základe ktorej získa Mittal prostredníctvom svojej dcérskej spoločnosti Mittal Germany 93,02%-ný podiel na základnom imaní spoločnosti Kryvorižstal. Nadobudnutím   93,02%-ného podielu spoločnosti Kryvorižstal spoločnosť Mittal získa nepriamu kontrolu nad podnikom podnikateľa Kryvorižstal. Na základe Stanov spoločnosti Kryvorižstal úrad zistil, že 93,02%-ný podiel spoločnosti Mittal na základnom imaní mu umožňuje ovplyvňovať strategické rozhodnutia týkajúce sa obchodnej politiky spoločnosti Kryvorižstal, a teda môže vykonávať rozhodujúci vplyv nad spoločnosťou Kryvorižstal.
	Vzhľadom na vyššie uvedené úrad zistil, že na základe Zmluvy vznikla koncentrácia podnikateľov Mittal a Kryvorižstal podľa § 9 ods. 1 písm. b) v spojení s § 9 ods. 4 písm. b) zákona. 

Účastníci koncentrácie
	Účastníkom konania je podnikateľ Mittal podľa § 25 ods. 3 písm. d) zákona, podľa ktorého je účastníkom koncentrácie podľa § 9 ods. 1 písm. b) podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a účastníkmi koncentrácie sú podnikatelia Mittal a Kryvorižstal.
	Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť Mittal je verejná akciová spoločnosť existujúca podľa práva Holandského kráľovstva, zapísaná v Obchodnom registri Obchodnej a priemyselnej komory pre Rotterdam pod č. 24275428. Spoločnosť Mittal je kontrolovaná členmi rodiny Mittalovcov. Medzi hlavné výrobné oblasti spoločnosti Mittal patrí výroba oceľových predvalcov, plochých oceľových výrobkov, dlhých oceľových výrobkov, valcovaného drôtu, oceľových výrobkov s povrchovou úpravou, trubiek a rúr. Taktiež vykonáva činnosti v oblasti výroby a predaja niektorých surovín používaných v oceliarskej výrobe, ako sú napríklad železná ruda a koks. Spoločnosť Mittal je aktívna na trhoch výroby a predaja oceliarskych výrobkov na celom svete prostredníctvom svojich dcérskych spoločností. Spoločnosť Mittal rozdeľuje svoje podnikanie na tri geografické oblasti a to na Severnú a Južnú Ameriku, Európu a zvyšok sveta. Oblasť Severnej a Južnej Ameriky zahŕňa dcérske spoločnosti sídliace v USA, Kanade, Mexiku a v Trinidade a Tobagu. Európsku oblasť tvoria spoločnosti v Bosne a Hercegovine, Českej republike, Francúzsku, Nemecku, Macedónsku, Poľsku a Rumunsku. Tretiu oblasť tvoria dcérske spoločnosti sídliace najmä v Kazachstane, Alžírsku a Južnej Afrike.
	Z predložených podkladov vyplýva, že pokiaľ ide o Slovenskú republiku, spoločnosť Mittal priamo  a ani prostredníctvom svojich dcérskych spoločností nekontroluje žiadneho podnikateľa so sídlom na území Slovenskej republiky. 
	Z vyššie uvedeného vyplýva, že spoločnosť Mittal je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona.

	Spoločnosť Kryvorižstal  je otvorenou akciovou spoločnosťou existujúcou podľa práva Ukrajiny. Spoločnosť Kryvorižstal sa zaoberá predovšetkým ťažobnou (banskou) činnosťou, oceliarskou výrobou, spracovaním železnej rudy, výrobou koksu a predaju hotových výrobkov. Hlavnými výrobkami spoločnosti Kryvorižstal sú železná ruda, koks, aglomerát, valcované výrobky, liatina a oceľ. Spoločnosť Kryvorižstal nemá nijaké dcérske spoločnosti. Má dve prevádzky na ťažbu železnej               rudy – Novokryvorižskij GOK a Ťažobnú spoločnosť Artem, uvedené prevádzky nemajú právnu subjektivitu.
	Z vyššie uvedeného vyplýva, že spoločnosť Kryvorižstal je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona.
	Vzhľadom na to, že účastníci koncentrácie sú podnikatelia so sídlom v cudzine, úrad zisťoval, či sa zákon na predmetnú koncentráciu vzťahuje.
	Podľa § 2 ods. 4 zákona tento zákon sa vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.
	Keďže podnikateľ Mittal ako aj podnikateľ Kryvorižstal prostredníctvom dovozov tovarov pôsobia na území Slovenskej republiky úrad zistil, že koncentrácia podnikateľov Mittal a Kryvorižstal vedie alebo môže viesť k obmedzovaniu hospodárskej súťaže na tuzemskom trhu, a teda zákon sa na predmetnú koncentráciu vzťahuje podľa § 2 ods. 4 zákona. 

Koncentrácia podliehajúca kontrole úradu
	Podľa § 10 ods. 1 zákona koncentrácia podlieha kontrole úradu, ak
	a) spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
	b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.
Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písm. b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Zmluvy, ktorá bola uzatvorená dňa 28.10.2005, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t. j. za rok 2004.

	Na základe predložených podkladov úrad zistil, že predmetná koncentrácia podlieha kontrole úradu podľa § 10 ods. 1 písm. a) zákona.
	Spoločný celosvetový obrat podnikateľov Mittal a Kryvorižstal za rok 2004 presiahol 1 200 000 000 Sk a obidvaja podnikatelia, t.j. Mittal a Kryvorižstal dosiahli  za rok 2004 v Slovenskej republike celkový obrat každý najmenej 360 000 000 Sk.
	Presnú výšku obratov dosiahnutých podnikateľmi Mittal a Kryvorižstal úrad v rozhodnutí neuvedie, nakoľko tieto údaje účastník konania označil za predmet obchodného tajomstva a sú súčasťou spisového materiálu. 
Podľa § 10 ods. 9 zákona koncentrácia, ktorá podlieha kontrole úradu podľa ods. 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá z týchto skutočností. 
	Právnym titulom predmetnej koncentrácie je Zmluva zo dňa 28.10.2005. Vzhľadom na to, že podnikateľ Mittal oznámil predmetnú koncentráciu prostredníctvom právneho zástupcu úradu dňa 07.11.2005, úrad konštatuje, že podnikateľ Mittal neporušil vyššie uvedenú povinnosť. 

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. Pri definovaní relevantných trhov úrad ďalej vychádzal z informácií mu známych z jeho úradnej činnosti, ktorú získal v správnom konaní ukončenom právoplatným rozhodnutím č. 2004/FH/3/1/057 zo dňa 26.03.2004 týkajúceho sa koncentrácie podnikateľov LNM a Polskie Huty Stali S.A., Katowice, Poľská republika.

	Ako už bolo uvedené vyššie, podnikatelia Mittal a Kryvorižstal podnikajú v oceliarskom priemysle.
	Rozlišujú sa tri hlavné druhy ocele: uhlíková oceľ, nehrdzavejúca oceľ a špeciálna alebo zliatinová oceľ.
	Vzhľadom na to, že podnikateľ Mittal sa sústreďuje predovšetkým na predaj výrobkov z uhlíkovej ocele a podnikateľ Kryvorižstal v roku 2004 predával v rámci Európskeho hospodárskeho priestoru iba výrobky z uhlíkovej ocele, údaje v rozhodnutí sa budú vzťahovať na výrobky z uhlíkovej ocele.

	Uhlíková oceľ je najbežnejším typom ocele. Oceľ sa vyrába dvojakým spôsobom. Prvým spôsobom je výroba ocele z tekutého železa, na výrobu ktorého sa zase používa železná ruda, koks a vápenec. Ďalším spôsobom je výroba v elektrickej peci, v ktorej sa železný šrot, priamo redukované železo alebo surové železo roztaví na tekuté železo, z ktorého sa vyrába oceľ. V obidvoch prípadoch sa oceľ ďalej opracováva do polotovarov vo forme predliatkov určených na výrobu plochých oceľových výrobkov alebo predvalkov určených na výrobu dlhých oceľových výrobkov.
	Predvalky sú valcované za tepla do dlhých výrobkov na ťažkých, stredných a malých valcovacích stoliciach. V zásade sa rozlišujú tri základné typy dlhých oceľových výrobkov: profily, tyče a prúty. Oceľové profily sa vyrábajú v rôznych veľkostiach a tvaroch a používajú sa predovšetkým v stavebníctve. Tyče sa vyrábajú v prierezoch rôznych tvarov a použitie nachádzajú v stavebníctve a ľahkom priemysle.
	Oceľové polotovary sa môžu odlievať vo forme ingotov a blokov určených na valcovanie, ktoré sa potom valcujú do dlhých výrobkov, alebo vo forme plochých blokov, z ktorých sa potom valcovaním vyrábajú ploché výrobky.
	Ploché výrobky sú výrobky zhotovované valcovaním za tepla (plechové dosky, pásová oceľ a tenký plech). Tieto za tepla valcované výrobky sa môžu ďalej spracovať na výrobky vyrábané valcovaním za studena. Za studena valcované výrobky sa rozdeľujú na výstrižky z plechu určené na zváranie, výrobky bez povrchovej úpravy (sem patria tenké plechy, plechové zvitky, čierny nepocínovaný plech) a výrobky s povrchovou úpravou (sem patria výrobky s organickou povrchovou úpravou a výrobky s metalickou povrchovou úpravou, vrátane pozinkovanej ocele a ocele určenej na balenie). Ploché oceľové výrobky valcované za studena sa vyznačujú najmä podstatne zníženou hrúbkou, zvýšenou presnosťou tvaru, hladším povrchom ako aj odlišnými charakteristikami povrchu.
	Z dlhých produktov sa valcovaním za tepla vyrábajú tyče valcované za tepla, valcovaný drôt, tyče pre výstuž do betónu (tzv. betonárska oceľ), koľaje, oceľové trámy a iná profilová oceľ. Betonárska oceľ  z uhlíkovej ocele vyrábaná podnikateľom Kryvorižstal predstavuje za studena valcované dlhé výrobky, ktoré sa využívajú v stavebnom priemysle na spevnenie betónových konštrukcií.

	Vzhľadom na vyššie uvedené úrad vymedzil nasledovné relevantné tovarové trhy, na ktorých dochádza  k vzájomnému prekrývaniu výrobkov a podnikateľských aktivít podnikateľov Mittal a Kryvorižstal na území Slovenskej republiky nasledovne:

-	trh valcovaného drôtu z uhlíkovej ocele,
-	trh betonárskej ocele z uhlíkovej ocele,
-	trh tyčí z uhlíkovej ocele,
-	trh profilovej ocele z uhlíkovej ocele.

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Nakoľko domáci ako aj zahraniční výrobcovia ocele predávajú a dodávajú svoje výrobky prostredníctvom distributérov alebo priamymi dodávkami odberateľom na celom území Slovenskej republiky, najužšie možným určením priestorového relevantného trhu uvedených relevantných trhov je územie Slovenskej republiky. 
Úrad zvažoval, či je možné predmetný priestorový relevantný trh rozšíriť aj o širšie územie ako je územie Slovenskej republiky. Nakoľko neexistujú nijaké právne alebo regulačné bariéry pre dovoz oceľových výrobkov na územie Slovenskej republiky, predáva v tuzemsku množstvo zahraničných výrobcov. O tejto skutočnosti svedčí aj pomerne vysoká úroveň dovozov oceľových výrobkov, celkový objem dovozov na územie Slovenskej republiky bol v roku 2004 približne 1 295 mil. ton.  Významné postavenie majú najmä výrobcovia z Čiech, Poľska a Ukrajiny. Vzhľadom na podobnú cenovú úroveň oceľových výrobkov ako aj na skutočnosť, že na území všetkých uvedených štátov sa predávajú štandardizované oceľové výrobky, je možné rozšíriť priestorový relevantný trh minimálne o územie týchto štátov. 
Avšak vychádzajúc zo skutočnosti, že predmetná koncentrácia, ako je uvedené nižšie nevytvára alebo neposilňuje dominantné postavenie podnikateľa Mittal, ktorého dôsledkom sú významné prekážky efektívnej hospodárskej súťaže ani na najužšie zadefinovanom priestorovom relevantnom trhu, t.j. územie Slovenskej republiky, úrad dospel k záveru, že na účely objektívneho posúdenia predmetnej koncentrácie nie je potrebné zaoberať sa úplne presnou definíciou priestorového relevantného trhu.
Rozšírením priestorového relevantného trhu o širšie územie ako je územie Slovenskej republiky, by bolo úradom identifikované slabšie postavenie podnikateľa Mittal na predmetných relevantných trhoch najmä rozšírením počtu podnikateľov na ňom pôsobiacich.

Na základe uvedeného úrad definoval priestorový relevantný trh vyššie uvedených tovarových relevantných trhov ako územie Slovenskej republiky.

Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

Preto úrad v ďalšom skúmal, či uskutočnením posudzovanej koncentrácie nedôjde na vymedzených relevantných trhoch k takým zmenám, ktoré by vytvárali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže na relevantných trhoch.

Podnikateľ Mittal pôsobí na území Slovenskej republiky prostredníctvom dovozov uskutočňovaných svojimi dcérskymi spoločnosťami: Mittal Steel Ostrava a.s., Česká republika; Mittal Steel Poland SA, Poľsko; Mittal Steel Galati SA, Rumunsko; Mittal Steel Termitau OAO, Kazachstan a Mittal Steel Hamburg GmbH, Nemecko.
Podnikateľ Kryvorižstal pôsobí na území Slovenskej republiky taktiež len prostredníctvom dovozov.

Na trhu pôsobí celý rad slovenských výrobcov oceľových výrobkov ako sú napríklad U.S. Steel Košice, s.r.o. alebo Železiarne Podbrezová, a.s.. Vzhľadom na to ako už bolo uvedené vyššie, že neexistujú žiadne bariéry pre dovoz oceľových výrobkov do Slovenskej republiky, predáva na tovarovom relevantnom trhu vymedzenom územím Slovenskej republiky aj celý rad zahraničných výrobcov oceľových výrobkov.

V rámci určovania postavenia podnikateľa Mittal na definovaných relevantných trhoch pred vznikom posudzovanej koncentrácie úrad vychádzal zo znenia § 8 ods. 1 zákona, na základe ktorého dominantné postavenie na trhu má podnikateľ alebo niekoľko podnikateľov, ktorí nie sú vystavení podstatnej súťaži a ktorí sa vzhľadom na svoju ekonomickú silu môžu správať nezávisle.

Vzhľadom na vyššie uvedené úrad pri určovaní postavenia podnikateľa Mittal na vymedzených relevantných trhoch vzal do úvahy najmä štruktúru relevantných trhov z hľadiska počtu a podielov ostatných podnikateľov pôsobiacich na definovaných relevantných trhoch ako aj bariéry vstupu na tieto trhy. 
	
	Ako uviedol podnikateľ Mittal prostredníctvom svojho právneho zástupcu, za konkurentov považuje na jednotlivých relevantných trhoch v Slovenskej republiky tých istých podnikateľov, ktorí sú konkurentmi účastníkov koncentrácie na relevantných trhoch v rámci Európskej únie. Ďalej podnikateľ Mittal uviedol, že odhadované trhové podiely konkurentov na relevantných trhoch v rámci Európskej únie, poskytujú primerane obraz aj o stave hospodárskej súťaže na jednotlivých relevantných trhoch v Slovenskej republike.

Presnú výšku podielov úrad v rozhodnutí neuvedie, nakoľko tieto údaje účastník konania označil za predmet obchodného tajomstva a sú súčasťou spisového materiálu. Nižšie uvedené podiely sú kvalifikovaným odhadom oznamovateľa koncentrácie Mittal založených na údajoch správy Medzinárodného inštitútu pre oceľ a železo.

Na základe analýzy predložených informácií a podkladov úrad zistil, že podiel podnikateľa Mittal presahuje [40]% celkového podielu tovarov na relevantnom trhu výroby a predaja profilovej ocele. Podiel [20-30]% dosahuje podnikateľ Mittal na relevantných trhoch výroby a predaja valcovaného drôtu a tyčí z uhlíkovej ocele. Na relevantnom trhu betonárskej ocele má podiel pod [20]%. Podnikateľ Kryvorižstal má na relevantnom trhu valcovaných drôtov a profilovej ocele podiel pod [5]%. Podnikateľ Kryvorižstal na relevantnom trhu betonárskej ocele dosiahol podiel      [20-25]% a na relevantnom trhu tyčí z uhlíkovej ocele dosiahol [0-1]%-ný podiel.

Na relevantnom trhu valcových drôtov z uhlíkovej ocele má vedúce postavenie Gruppo Riva, Taliansko s podielom [20-30]%, za ním nasleduje podnikateľ Mittal, ktorý je nasledovaný podnikateľom Saarstahl AG, Nemecko s [10-20]%-ným podielom.
Na relevantnom trhu betonárskej ocele vedie podnikateľ Gruppo Riva, Taliansko s podielom [30-40]%, za ním nasleduje podnikateľ Arcelor S.A. s            [20-30]%-ným podielom. 
Na relevantnom trhu tyčí z uhlíkovej ocele má najväčší podiel podnikateľ Mittal a za ním nasledujú podnikatelia Corus Group, Veľká Británia a Gruppo Riva, Taliansko s podielmi [15-25]%.
Na trhu profilovej ocele z uhlíkovej ocele má vedúce postavenie podnikateľ Mittal, nasledovaný podnikateľom Arcelor S.A. s podielom  [30-40]%.

Ako z uvedeného prehľadu vyplýva, na všetkých relevantných trhoch s výnimkou trhu betonárskej ocele, dôjde iba k zanedbateľnému zvýšeniu podielu podnikateľa Mittal bez akýchkoľvek negatívnych dopadov na trh. Na trhu betonárskej ocele, kde podiel dodávok podnikateľa Kryvorižstal je objemovo významnejší, však vzhľadom k nižšiemu podielu podnikateľa Mittal na trhu tak isto nedôjde k vytvoreniu situácie, ktorá by obmedzovala efektívnosť súťaže. Navyše, keďže priestorový relevantný trh je širší ako územie Slovenskej republiky, úradom by bolo identifikované slabšie postavenie podnikateľa Mittal na uvedených relevantných trhoch.
Z hľadiska bariér vstupu na vymedzené relevantné trhy je potrebné rozlišovať medzi bariérami vstupu týkajúcimi sa výroby predmetných produktov a bariérami determinujúcimi možnosti ich dodávok na relevantné trhy Slovenskej republiky.

Najvýraznejšiu bariéru vstupu na definované relevantné trhy predstavujú počiatočné náklady na nevyhnutné investície. Podnikateľ by pri vstupe do oceliarskeho priemyslu musel znášať rozsiahle počiatočné investície. Najdôležitejšími faktormi je výstavba pecí, v ktorých sa vyrába tekutá oceľ a valcovní, v ktorých sa oceľ tvaruje do konečných tvarov. Ďalším faktorom je získanie odbornej personálnej kapacity a školenie inžinierov a technických zamestnancov. Významný vplyv má aj časový faktor súvisiaci s prípadnou výstavbou výrobného zariadenia, vysoké náklady spojené s prevádzkovaním a údržbou výrobných zariadení. Iné bariéry vstupu ako sú napríklad právne predpisy a regulačné opatrenia, ktoré by znemožňovali započatie výroby v predmetnej oblasti neexistujú.

Ako už bolo uvedené vyššie dopravné náklady významnejšie neovplyvňujú dovoz a nepredstavujú podstatnú prekážku pre dovoz z iných krajín, o čom svedčí aj pomerne vysoká úroveň dovozov. Na základe údajov Medzinárodného inštitútu pre oceľ a železo, celkový objem dovozov oceľových výrobkov na územie Slovenskej republiky bol v roku 2004 približne 1 295 mil. ton.

Naviac, pre dovozy predmetných výrobkov neexistujú žiadne právne ani regulačné bariéry, ktoré by akýmkoľvek spôsobom bránili prenikaniu konkurenčných výrobkov na vymedzené relevantné trhy. Tovary sú homogénne a vyrábajú sa podľa európskych alebo iných priemyselných štandardov. Kvalita tovarov je transparentná  a iné parametre ako napríklad dodacie lehoty a náklady na dopravu sú ľahko porovnateľné. Odberatelia zvyčajne neuprednostňujú vybraných dodávateľov. Znamená to, že pre hociktorého z doterajších odberateľov výrobkov podnikateľov Mittal alebo Kryvorižstal nie je žiadny technický ani obchodný problém preorientovať sa v krátkom čase na iného zahraničného dodávateľa.

Na základe analýzy predložených informácií a podkladov úrad zistil, že napriek už vyššie uvedenému podielu podnikateľa Mittal na relevantnom trhu profilovej ocele z uhlíkovej ocele a na trhu tyčí z uhlíkovej ocele nemožno jeho postavenie vzhľadom na počet podnikateľov pôsobiacich na predmetných relevantných trhoch a nevýznamné bariéry vstupu pre dovoz oceľových výrobkov ani na jednom relevantnom trhu charakterizovať a označiť ako dominantné. Podnikateľ Mittal je vystavený permanentnému tlaku domácich a aj zahraničných konkurentov.

Na základe vyššie uvedených skutočností ako aj vzhľadom na to, že podnikateľ Kryvorižstal na územie Slovenskej republiky realizoval iba zanedbateľné objemy dodávok, pričom má na každom z predmetných relevantných trhov len nevýznamné postavenie, okrem relevantného trhu betonárskej ocele a posudzovanou koncentráciou sa podstatne nezmení štruktúra relevantných trhov, na ktorých pôsobí podnikateľ Mittal, úrad dospel k záveru, že koncentráciou podnikateľa Mittal a Kryvorižstal sa nevytvára dominantné postavenie na vyššie definovaných relevantných trhoch, ktorého dôsledkom by boli významné prekážky efektívnej súťaže. Vzhľadom na uvedené úrad vydá rozhodnutie podľa § 12 ods. 1 zákona.

	Podľa § 33 zákona úrad listom č. 142/PMÚ SR/2006 zo dňa 12.01.2006 vyzval účastníka správneho konania prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Účastník predmetného správneho konania sa prostredníctvom svojho právneho zástupcu listom zaevidovaným úradom pod č. 339/2006 zo dňa 24.01.2006 k výzve úradu vyjadril, že nemá žiadne pripomienky k podkladom rozhodnutia v predmetnej veci tak, ako boli uvedené vo výzve úradu, a ani k spôsobu ich zistenia a nenavrhuje doplnenie týchto podkladov.
	 
	Vzhľadom na to, že koncentrácia podnikateľov Mittal a Kryvorižstal na základe Zmluvy nevedie k vytvoreniu dominantného postavenia podnikateľa Mittal na vyššie uvedených relevantných trhoch, ktorého dôsledkom sú významné prekážky efektívnej hospodárskej súťaže, úrad vychádzajúc z ustanovení zákona rozhodol tak, ako je uvedené vo výroku tohto rozhodnutia.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	     Ing. Dušan Valo
					                   	      riaditeľ odboru koncentrácií

Rozhodnutie sa doručuje:
Mgr. Branislav Brocko
advokát
AK Marek & Partners
Palisády 36
811 06 Bratislava